1. ปัจจัยความเสี่ยง (Risk Assessments)

1. 1 ความเสี่ยงจากการเปลี่ยนแปลงเทคโนโลยีการผลิตที่สำคัญ (Manufacturing
Technology Risk)

  อุตสาหกรรมอิเล็กทรอนิกส์มีลักษณะการเปลี่ยนแปลงเทคโนโลยีอย่างรวดเร็ว
  อย่างไรก็ดีพัฒนาการของเทคโนโลยีการผลิตมีแนวโน้มการเปลี่ยนแปลงแบบค่อยเป็นค่อยไป
  และสามารถพยากรณ์ทิศทางการเปลี่ยนแปลงได้ แต่กระนั้นก็ดี
  ยังคงมีความเสี่ยงจากการสูญเสียความสามารถในการแข่งขัน
  ถ้าบริษัทฯขาดการลงทุนด้านเทคนิคการผลิตและเครื่องจักรที่ทันสมัย

กลยุทธ์

  บุคลากรด้านเทคนิคของบริษัทได้ให้ข้อเสนอแนะอย่างสม่ำเสมอถึงพัฒนาการเทคโนโลยีการผลิต
  และ
  คำเสนอแนะต่อฝ่ายจัดการถึงเทคโนโลยีที่บริษัทควรลงทุนเพื่อรักษาขีดความสามารถในการแข่งขัน
  ยิ่งไปกว่านั้นบริษัทฯได้มีความสัมพันธ์ที่ดีกับมหาวิทยาลัยหลายสถาบัน
  ในด้านเทคโนโลยีและการถ่ายทอดความความรู้ใหม่ๆ
  เพื่อลดความเสี่ยงของเทคโนโลยีการผลิตที่ล้าสมัย

1.2 ความเสี่ยงจากการเปลี่ยนแปลงเทคโนโลยีของผลิตภัณฑ์ (Product Technology Risk)

  การเปลี่ยนแปลงอย่างรวดเร็วในเทคโนโลยีผลิตภัณฑ์และความเสี่ยงที่ตามมาจากการล้าสมัยของผลิตภัณฑ์
  เห็นได้ชัดเจนในกลุ่มสินค้าประเภทอุปโภคบริโภค
  ซึ่งแตกต่างไปจากกลุ่มสินค้าอุตสาหกรรมที่ได้รับการออกแบบในเชิงอนุรักษ์
  ไม่มีการเปลี่ยนแปลงอย่างฉับพลัน และมีวงจรผลิตภัณฑ์ที่ยาวนานกว่า

กลยุทธ์

  บริษัทฯไม่ได้รับผลกระทบอย่างรุนแรงต่อความเสี่ยงที่เกี่ยวกับความล้าสมัยของผลิตภัณฑ์
  เนื่องจากบริษัทฯไม่ต้อง
  รับผิดชอบในพัฒนาการของสินค้าและไม่ได้ครอบครองใบอนุญาตหรือสูตรการผลิตสินค้า
  บริษัทฯเพียงแต่ดำเนินธุรกิจรับผลิตสินค้าตามคำสั่งซื้อจากลูกค้า
  และลูกค้าผูกพันในสินค้าที่บริษัทฯผลิตอย่างมีคุณภาพตามที่ตกลงกันไว้
  และด้วยกลยุทธ์บริษัทฯในการมุ่งเน้นกลุ่มสินค้าอุตสาหกรรม
  ซึ่งเทคโนโลยีมีการเปลี่ยนแปลงแบบค่อยเป็นค่อยไป จึงช่วยลดความเสี่ยงจากสินค้าล้าสมัย
  นอกจากนี้
  การที่บริษัทฯมีฐานลูกค้าที่หลากหลายย่อมทำให้มีความเสี่ยงจากการเปลี่ยนแปลงเทคโนโลยีของผลิตภัณฑ์น้อยลงด้วย
  ทั้งบริษัทฯยังได้มีส่วนพัฒนาผลิตภัณฑ์ใหม่ๆกับลูกค้ารายใหญ่หลายราย

1.3 ความเสี่ยงในเรื่องกำลังการผลิต (Capacity Risk)

  บริษัทฯต้องมั่นใจว่ามีกำลังการผลิตอย่างเพียงพอที่ตอบสนองความต้องการของลูกค้า มิฉะนั้นแล้ว
  บริษัทฯอาจมีความเสี่ยงในการสูญเสียคำสั่งซื้อจากลูกค้าและอาจจะนำไปสู่การสูญเสียลูกค้าในที่สุด
  ไม่เพียงเท่านั้นบริษัทฯต้องมั่นใจว่า มีเงินทุนหมุนเวียนที่เพียงพอ
  สำหรับการสั่งซื้อวัตถุดิบเพื่อรองรับความต้องการที่เติบโตขึ้น

กลยุทธ์

  โรงงานของบริษัทฯแห่งแรกตั้งอยู่ที่จังหวัดนนทบุรี มีเนื้อที่ทั้งหมด 22,472 ตารางเมตร
  เนื้อที่ที่ใช้ในการผลิต และดำเนินงาน 7,065 ตารางเมตร
  โดยบริษัทฯวางแผนที่จะใช้เป็นศูนย์ผลิตสินค้า ที่มีเทคโนโลยีสูง

  เมื่อปลายปี 2548 บริษัทฯได้ทำสัญญาซื้ออาคารโรงงานแห่งที่ 2 ที่สวนอุตสาหกรรมบางกะดี
  ปทุมธานี หลังจากเช่ามาแล้ว 3 ปี มีเนื้อที่ทั้งหมด 14,186 ตารางเมตร
  เนื้อที่ที่ใช้ในการผลิตและดำเนินงาน 7,550 ตารางเมตร บริษัทฯ จึงมั่นใจว่า
  จะมีกำลังการผลิตและพื้นที่ใช้ในการผลิตมากพอกับความต้องการในการขยายตลาดและกำลังผลิตในอนาคต
  ทั้งบริษัทฯยังได้ขยายฐานการผลิตไปที่เทียนจิน ประเทศจีน โดยปรับปรุงพื้นที่
  ที่ใช้ในการผลิตและพื้นที่สำนักงานเสร็จเมื่อปลายปี 2548 มีเนื้อที่ทั้งหมด 7,787 ตารางเมตร
  เนื้อที่ที่ใช้ในการผลิตและดำเนินงาน 5,812 ตารางเมตร ซึ่งสามารถพร้อมที่จะผลิตสินค้าได้ต้นปี
  2549 ทั้งนี้ เพื่อเป็นการตอบสนองความต้องการของลูกค้าที่มีฐานการผลิตในประเทศจีน
  และรองรับการเติบโตของตลาดทางภูมิภาคนี้

1.4 ความเสี่ยงในเรื่องการจัดหาวัตถุดิบ (Source of Materials Risk)

  วัตถุดิบหลักที่ใช้ ได้แก่ ชิ้นส่วนและอุปกรณ์อิเล็กทรอนิกส์ประมาณร้อยละ 88
  สั่งซื้อจากต่างประเทศโดยนำเข้าจาก กลุ่มประเทศในเอเชีย เช่น จีน ไต้หวัน
  และจากทวีปยุโรป เช่น เดนมาร์ก เยอมัน รวมทั้งสหรัฐอเมริกา
  ชิ้นส่วนอิเล็กทรอนิกส์มีความต้องการเพิ่มมากขึ้นในปลายปี 2548
  และมีความต้องการสูงอย่างต่อเนื่อง จนถึงปี 2549 เป็นผลให้เวลาการส่งมอบวัตถุดิบยาวนานขึ้น
  ทั้งราคามีแนวโน้มสูงขึ้นด้วย

กลยุทธ์

  ในการจัดหาวัตถุดิบและชิ้นส่วนในการประกอบผลิตภัณฑ์
  เพื่อให้สามารถจัดหาคู่ค้าได้จากนานาประเทศในระดับราคาที่เหมาะสม
  บริษัทฯดำเนินการโดยมีสำนักงานจัดซื้อในประเทศ เดนมาร์ก จีน สิงค์โปร์
  และหน่วยงานจัดซื้อกลางที่ประเทศไทย
  โดยจัดทำรายการชิ้นส่วนวัสดุที่ต้องการใช้ในโครงการต่างๆให้กับสำนักงานจัดซื้อในประเทศต่างๆเหล่านั้น
  และผู้จำหน่ายชิ้นส่วนวัตถุดิบรายอื่นๆ ที่บริษัทฯ คาดว่าจะสามารถหาชิ้นส่วนที่ต้องการได้
  ทั้งนี้การอนุมัติสั่งซื้อวัตถุดิบจะอยู่ในความรับผิดชอบของหน่วยงานจัดซื้อกลางที่ประเทศไทย

  อนึ่งบริษัทฯ ได้นำระบบห่วงโซ่อุปทาน โดยนำระบบVMI (Vendor Management Inventory)
  และจัดเก็บวัตถุดิบที่มีระยะเวลาสั่งซื้อนานเพิ่มขึ้น
  ทั้งยังขอความร่วมมือให้ลูกค้าส่งการพยากรณ์การสั่งซื้อมาให้บริษัทยาวขึ้นเพื่อให้มีเวลาเพียงพอในการสั่งซื้อจากบริษัทคู่ค้า
  บริษัทฯ มีนโยบายที่จะจัดหาชิ้นส่วนวัตถุดิบจากแหล่งต่างๆเพิ่มขึ้น
  โดยเฉพาะที่สามารถหาได้ในประเทศแถบเอเชียและประเทศไทย
  โดยพิจารณาราคาและคุณภาพเป็นสำคัญ

5.  ความเสี่ยงในการแข่งขัน (Competition Risk)

  ธุรกิจรับจ้างผลิตผลิตภัณฑ์อิเล็กทรอนิกส์จัดอยู่ในประเภทมีความแข่งขันสูงและบริษัทฯ
  ต้องต่อสู้กับคู่แข่งที่มีความแข็งแกร่งในระดับนานาชาติ ดังนั้นบริษัทฯ จำเป็นต้องมีกลยุทธ์ที่ชัดเจน
  เพื่อต่อสู้กับแรงกดดันในการดำเนินธุรกิจ

กลยุทธ์ 

  บริษัทฯได้มีกลยุทธ์ที่ชัดเจน โดยการมุ่งเน้นการผลิตและให้บริการแบบครบวงจร (Full
  Turnkey Box Build) การมุ่งเน้นพัฒนา ผู้ผลิตวัตถุดิบในกลุ่มประเทศเอเชีย และประเทศไทย
  รวมทั้ง พัฒนาระบบโซ่อุปทานกับบริษัทคู่ค้าวัตถุดิบ อย่างต่อเนื่อง ก่อให้เกิดการพัฒนาระดับคุณภาพ
  และราคาต้นทุนที่ถูกลงของวัตถุดิบ ซึ่งเป็นข้อได้เปรียบของบริษัทฯ
  เนื่องจากคู่แข่งที่สามารถผลิตสินค้าประเภทเดียวกับบริษัทฯ
  แต่จะมีต้นทุนค่าแรงและค่าประกอบการที่สูงมากกว่าของบริษัทฯ
  ในขณะที่คู่แข่งบางรายที่อาจจะมีต้นทุนค่าแรงและค่าประกอบการที่ต่ำกว่าของบริษัทฯ
  แต่จะด้อยกว่าบริษัทฯ ในเรื่องคุณภาพการผลิต ในปี 2545
  ที่ผ่านมาบริษัทฯได้รับการยืนยันว่าได้ผ่านการทดสอบใบรับรองมาตรฐานคุณภาพ การผลิต ISO/TS
  16949 :2002 ซึ่งเป็นมาตรฐานคุณภาพการผลิตที่สูงสุดในปัจจุบัน
  เป็นเครื่องบ่งชี้คุณภาพและมาตรฐานการผลิตของบริษัทฯ ได้เป็นอย่างดี

  1.6 ความเสี่ยงจากการขาดแคลนพนักงานที่มีความเชี่ยวชาญพิเศษ (High Skills
  Employees Risk)

  ปัจจุบันอุตสาหกรรมอีเล็กโทรนิกส์มีการเติบโตค่อนข้างสูง
  และต้องมีบุคลากรที่มีทักษะทางด้านเทคโนโลยี
  เรียนรู้และปรับตัวทันการเปลี่ยนแปลงความต้องการของตลาดและกรรมวิธีการผลิต
  รวมทั้งมีความสามารถในการจัดหาวัตถุดิบทีมีคุณภาพ ราคาเหมาะสม และส่งมอบตรงเวลา
  ซึ่งบุคลากรประเภทนี้มีจำกัดในประเทศ และมีการย้ายงานบ่อย

กลยุทธ์ 

  บริษัทฯ ได้มีกลยุทธ์โดยมุ่งมั่นพัฒนาฝึกอบรมส่งเสริมความรู้ความสามารถให้แก่พนักงานทุกๆด้าน
  โดยสม่ำเสมออย่างต่อเนื่อง เช่น ด้านบริหารจัดการต่างๆ ภาษาอังกฤษ ภาษาจีน ฯลฯ
  นอกจากนี้บริษัทฯ
  ยังมีนโยบายในการจ่ายผลตอบแทนรวมถึงสภาพการทำงานและผลประโยชน์อื่นแก่พนักงาน
  ที่สามารถแข่งขันกับตลาดได้
  เพื่อรักษาไว้ซึ่งบุคลากรที่มีคุณภาพและเป็นการเพิ่มขวัญและกำลังใจของพนักงาน ซึ่งในปี 2548
  บริษัทฯได้รับรางวัลสถานประกอบการดีเด่นด้านสวัสดิการแรงงาน
  จากกรมสวัสดิการและคุ้มครองแรงงาน กระทรวงแรงงาน ทั้งบริษัทฯ
  ยังให้ความสำคัญกับระบบการจัดการแรงงานที่ดีเน้นการปฏิบัติอย่างเป็นธรรม บริษัทฯ
  จึงได้รับการรับรองมาตรฐานแรงงานไทย มรท.8001-2546
  ซึ่งเป็นมาตรฐานแรงงานในระดับสากล เป็นที่ยอมรับในระดับมาตรฐานแรงงานระหว่างประเทศ

1.7 ความเสี่ยงจากอัตราแลกเปลี่ยน (Foreign Exchange Risk)

  ค่าใช้จ่ายหลักในการผลิตของบริษัท คือ ค่าวัตถุดิบ ซึ่งสั่งซื้อจากต่างประเทศ
  โดยเกือบทั้งหมดเป็นเงินในสกุลเหรียญสหรัฐ ในขณะเดียวกัน บริษัทมียอดขายในอัตราร้อยละ 86
  เป็นสกุลเงินเหรียญสหรัฐเช่นกัน และมียอดขายเป็นสกุลเงินยูโรในอัตราร้อยละ 9 ดังนั้น
  จึงเป็นการลดความเสี่ยงจากอัตราแลกเปลี่ยน (Natural Hedge) ให้เหลือน้อยที่สุด
  อย่างไรก็ตามการบันทึกทรัพย์สิน และ หนี้สิน ที่มีรายการเป็นสกุลเงินตราต่างประเทศ
  ยังคงได้รับผลกระทบจากความผันผวนของอัตราแลกเปลี่ยน
  ซึ่งอาจมีผลก่อให้เกิดกำไรหรือขาดทุนจากอัตราแลกเปลี่ยนเนื่องจากระบบบันทึกตามมาตรฐานทางบัญชีได้

กลยุทธ์ 

  นอกจากการลดความเสี่ยงจากอัตราแลกเปลี่ยนด้วยการซื้อวัตถุดิบ
  และขายสินค้าในสกุลเดียวกันแล้ว บริษัทฯ บริหารความเสี่ยงจากอัตราแลกเปลี่ยน
  ด้วยการใช้สัญญาซื้อขายเงินตราต่างประเทศล่วงหน้า (Forward Exchange Contract)
  ตามจำนวนที่ต้องการใช้เป็นเงินบาท
  ซึ่งสามารถนำมาเป็นเครื่องมือในการป้องกันความเสี่ยงจากความผันผวนของอัตราแลกเปลี่ยนได้เป็นอย่างดี

  1.8 ความเสี่ยงจากลูกค้ารายใหญ่รายหนึ่งรายใดหรือกลุ่มหนึ่งกลุ่มใด (Risk of over
  Reliance on One Customer or One Sector)

  มีหลายบริษัทที่รับจ้างผลิตสินค้าอิเล็กทรอนิกส์ ได้รับความลำบากหรือได้รับผลกระทบที่รุนแรง
  จากการที่มีลูกค้ารายใหญ่เพียงรายหนึ่งรายใดหรือกลุ่มหนึ่งกลุ่มใด
  ไม่มีคำสั่งซื้อหรือลดจำนวนคำสั่งซื้อ เมื่ออยู่ในภาวะเศรษฐกิจถดถอย

กลยุทธ์

  ฝ่ายจัดการได้ตระหนักถึงความเสี่ยงจากการที่ต้องพึ่งพาลูกค้ารายใหญ่ๆไม่กี่ราย
  จึงดำเนินการกระจายฐานลูกค้ากลุ่มตลาดเป้าหมาย และกลุ่มภาคพื้นทวีปให้กว้างขวางยิ่งขึ้น
  โดยลูกค้ารายใหญ่ที่สุดของบริษัทฯมียอดขายเพียงประมาณร้อยละ 23 ของยอดขายรวม
  และลูกค้ารายใหญ่ 5 รายแรกมียอดขายรวมกันคิดเป็นประมาณร้อยละ 62 ของยอดขายรวม
  สำหรับสัดส่วนการขายที่ใหญ่ที่สุดประมาณร้อยละ 42
  อยู่ในกลุ่มสินค้าระบบควบคุมอุตสาหกรรมที่สร้างรายได้และกำไรให้แก่บริษัทฯ ได้เป็นอย่างดี
  แต่บริษัทฯ ก็ยังมีกำไรส่วนเพิ่มอีกมากที่มาจากสินค้าในกลุ่มระบบ สื่อสารและโทรคมนาคม
  อุปกรณ์สำนักงานอัตโนมัติ อุปกรณ์ระบบอิเล็กทรอนิกส์ยานยนต์ และ อุปกรณ์สื่อด้านเสียงและภาพ
  จึงก่อให้เกิดดุลยภาพในการกระจายกลุ่มฐานลูกค้า

  สำหรับการแบ่งกลุ่มลูกค้าในเชิงภูมิประเทศ
  ยอดขายส่วนใหญ่มาจากลูกค้าในกลุ่มประเทศสแกนดิเนเวียประมาณร้อยละ 49
  กลุ่มลูกค้าที่มีบริษัทในเครือหลายประเทศ (Global) ร้อยละ 30 อเมริกาเหนือร้อยละ 14

  กล่าวโดยสรุป บริษัทฯมีการกระจายกลุ่มลูกค้าตามลักษณะประเภทอุตสาหกรรมและตามลักษณะ
  ภูมิประเทศที่เหมาะสมและมีโครงสร้างที่แข็งแกร่ง
  ซึ่งเป็นการลดความเสี่ยงจากการหดตัวโดยไม่คาดหมาย
  จากลูกค้ารายหนึ่งรายใดหรือกลุ่มหนึ่งกลุ่มใด

9.  ความเสี่ยงจากผู้ถือหุ้นเดิม จากการเสนอขายใบสำคัญแสดงสิทธิ (Risk of Dilution
    Effect from the exercise of warrants )

  เนื่องจากบริษัทฯได้มีการออกใบสำคัญแสดง
  สิทธิที่จะซื้อหุ้นสามัญแก่กรรมการและพนักงานของบริษัทฯสามครั้งโดยจำนวนที่ยังไม่ได้ใช้สิทธิเป็นจำนวน
  1,633,767 หุ้น 7,131,060 หุ้น และ 1,900,000 หุ้น โดยใช้สิทธิซื้อหุ้นสามัญในราคาที่
  6.95 บาทต่อหุ้น 15.00 บาทต่อหุ้น และ 12.10 บาทต่อหุ้น ตามลำดับ
  ในกรณีที่กรรมการและพนักงานของบริษัทฯ ใช้สิทธิเต็มจำนวน ผู้ถือหุ้นเดิมอาจได้รับผลกระทบจาก
  Dilution Effect โดยมีอัตราส่วนเหลือร้อยละ 93.25 ของจำนวนหุ้นทั้งหมด
  แต่เนื่องจากราคาใช้สิทธิซื้อหุ้นสามัญของการออกใบสำคัญแสดงสิทธิครั้งที่ 2 และ 3
  มีราคาสูงกว่าราคาตลาด จึงไม่ดึงดูดให้กรรมการและพนักงานของบริษัทฯใช้สิทธิดังกล่าวนี้
  ผลกระทบจาก Dilution Effect จึงมีน้อยมาก โดยผู้ถือหุ้นเดิมมีอัตราส่วนเหลือร้อยละ
  98.87 ของจำนวนหุ้นทั้งหมด